《天马歌》
宋代·何麟瑞

崑崙高哉二千五百馀里，日月相隐避。
黄河发源下有渥洼水，相宛群马饮其澨。
天马下与群马戏，产驹一日可千里。
滴汗化作燕支水，国人缚藁为人置水际。
久与马习不经意，一朝却被人馽击。
张骞使还报天子，天子不惜金珠与重幣，
期以此马可立致。相宛使人欺汉使，
致烦浞野楼兰七百骑，攻虏其王马始至。
此马初入天廄时，一十二闲无敢嘶。
万乘临观动一笑，盛气从此无四夷。
君王神武不世出，天产神物相追随。
高皇手提三尺剑，蹙秦诛项一指麾。
天下马上得，不闻取马外国为。
龙如可豢龙亦物，马果龙种岂受羁。
徒令物故过半不补失，轮台一诏悔已迟。
此诗欲学旅獒可，光武一牛亦足嘘汉火。